Awo olwatuuka, nga munnange nkulabira Wamusege eyali omuyonta wamu n’akaliga akato akaali kazze ku mugga okwenywera ku mazzi, era olwali okutuuka ku mugga kati nga batandika kwenywera mazzi. Wamusege yayimirira ku ludda lw’ekyengulu olw’omugga ate ko akaliga ne kadda ku ludda olw’ekyemmanga. Wabula akaseera konna Wamusege yali anoonya akasonga konna kw’aba ava yeesonse olwo bayombagane n’akaliga, ate ave okwo asobole okulya akaliga kano. Yatandika bw’ati nti,”Gwe kaliga gwe, ani akulagidde okusiikuula amazzi gange kwe nnywa?” Ko akaliga bambi nga konna kali mu kutya okungi ne keewozaako nti, “Mukama wange nze ndi ku ludda olw’ekyemmanga amazzi gye gakulukitira, era amazzi gava eri ku lusozi waggulu ne gadda eno gyendi. Ate olwo mba nsobola ntya okusiikuula amazzi g’onywa munnange? Wamusege tekyamumalira, ng’ayongera yeesonseza ku kaliga nti, “Ojjukira bulungi nti emyezi mukaaga egiyise wansalako ebigambo ebyali ebibi ennyo ate nga tebiriiko mutwe na magulu?” Ko akaliga nti, “Mukama wange sisuubira nti nze nakikola, kubanga emyezi mukaaga egiyise nali sinnaba na kuzaalibwa.” Wamusege eyali yeesibiridde okulya akaliga kano yagenda mu maaso n’akaboggolera nti, “Kantu ggwe, ekitegeeza kitaawo ateekwa okuba nga ye yanjwetekako ebigambo ebyo.” Bw’atyo n’atugumbula akaliga kano era n’akabwebwena konna. Ekyokuyiga ekiri mu mboozi eno kiri nti, ebiseera ebimu omuntu gye buliva ne gye bugenda nga muli ye awulira alina ky’ayagala okukola asobole okukulumya, oba okukukosa aba ateekwa okufuna ensonga yonna kw’atandikira asobole okutuukiriza ebiruuburirwa bye. N’olwensonga eyo tokkiriza bantu kukulinnyako.